Broj: 711-I-293-M-19/23-02-17

Zagreb, 3. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI/21), **na zahtjev obveznice Karmen Kutnjak, članice Uprave trgovačkog društva Centar za poduzetništvo d.o.o. za razvoj poduzetništva i posredničke usluge (u daljnjem tekstu: Centar za poduzetništvo d.o.o.),** za davanjem mišljenja,na 202. sjednici održanoj dana 3. veljače 2023., daje sljedeće

**MIŠLJENJE**

1. **Temeljem odredbe članka 17. stavka 2. ZSSI/21-a, obveznica Karmen Kutnjak, članica Uprave trgovačkog društva Centar za poduzetništvo d.o.o. može za vrijeme profesionalnog obnašanja navedene dužnosti obavljati povremene poslove vanjskog vrednovatelja projektnih prijedloga u provedbi projekta dRural financiranog sredstvima Europske unije.**
2. **Temeljem odredbe članka 17. stavka 4. ZSSI/21-a, obveznica je prihode stečene od obavljanja poslova iz točke I. izreke dužna navesti u imovinskoj kartici.**
3. **Ukazuju se obveznici da je dužna voditi računa o odredbi članka 9. ZSSI/21-a ukoliko bi došlo do nastanka poslovnog odnosa društva u kojem obnaša javnu dužnost s poslovnim subjektom koji joj je ponudio suradnju u projektu iz točke I. izreke, jer bi se u toj situaciji našla u situaciji potencijalnog sukoba interesa kojom je dužna pravilno upravljati.**

Obrazloženje

Zahtjev za davanjem mišljenja Povjerenstva podnijela je obveznica Karmen Kutnjak, članica Uprave trgovačkog društva Centar za poduzetništvo d.o.o. U knjigama ulazne pošte Povjerenstva zahtjev je zaprimljen 23. siječnja 2023. pod poslovnim brojem 711-U-871-M-19/23-01-3, povodom kojeg se vodi predmet broj M-19/23.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona, stoga je Karmen Kutnjak povodom obnašanja dužnosti članice Uprave trgovačkog društva Centar za poduzetništvo d.o.o. obvezna postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da obnaša dužnost direktorice trgovačkog društva Centar za poduzetništvo d.o.o., kojem je osnivač Dubrovačko-neretvanska županija, te da joj je, kao stručnjakinji, ponuđena mogućnost obavljanja dodatnog posla, a koji se posao ne bi smatrao redovitim i stalnim zanimanjem. Navodi da se radi o poslovima vanjskog vrednovatelja tj. evaluatora koji ocjenjuje projektne prijedloge ili njihov napredak u okviru projekta dRural,.

Ističe kako je predmetni projekt financiran od strane Europske unije te da će isti razvijati tržište s ciljem povezivanja ekosustava potencijalnih krajnjih korisnika i pružatelja usluga u ruralnim područjima pružanjem širokog spektra usluga uz poticanje gospodarskog rasta te poboljšanje kvalitete života građana, te da bi Ticbiomed, kao koordinator projekta, trebao potpisati ugovor s obveznicom, kao evaluatorom.

Navodi da bi primala naknadu za obavljanje navedenih poslova te da poslovi evaluatora nisu povezani s projektima koje obavlja društvo Centar za poduzetništvo d.o.o.

Sukladno iznesenome, obveznica traži mišljenje Povjerenstva može li za vrijeme obnašanja dužnosti direktorice – članice Uprave trgovačkog društva Centar za poduzetništvo d.o.o. obavljati predmetne poslove te za to primati naknadu.

U podnesenom imovinskim karticama obveznica je navela da istu dužnost obnaša profesionalno uz podatak o visini plaće.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 3. ZSSI/21-a propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Sukladno članku 17. stavku 4. ZSSI/21-a obveznici su obvezni prijaviti Povjerenstvu primitke iz stavaka 2. i 3. tvoga članka.

U konkretnome slučaju iz zahtjeva za mišljenje proizlazi da je obveznici Karmen Kutnjak, članici Uprave trgovačkog društva Centar za poduzetništvo d.o.o., ponuđeno da obavlja poslove vanjskog vrednovatelja projektnih prijedloga vezano za provedbu projekta dRural, koji je financiran sredstvima Europske unije, te je isti usmjeren razvijanju tržišta s ciljem povezivanja potencijalnih krajnjih korisnika i pružatelja usluga u ruralnim područjima, pri čemu obveznica ove poslove ne bi obavljala na način redovitog i stalnog zanimanja.

S obzirom da se radi o povremenim poslovima koje bi obavljala u okviru projekta financiranog sredstvima Europske unije, obveznica ih temeljem odredbe članka 17. stavka 2. ZSSI/21-a može obavljati za vrijeme profesionalnog obnašanja navedene javne dužnosti i za to stjecati naknadu, ali je podatak o ostvarivanju prihoda od njihova obavljanja dužna navesti u imovinskoj kartici koja se podnosi Povjerenstvu.

Iako navodi da obavljanje poslova vanjskog evaluatora nije povezano s projektima društva Centar za poduzetništvo d.o.o., ukazuju se obveznici da je dužna voditi računa o odredbi članka 9. ZSSI/21-a ukoliko bi došlo do nastanka poslovnog odnosa navedenog društva s poslovnim subjektom koji joj je ponudio suradnju u okviru provedbe predmetnog projekta, jer bi se u toj situaciji našla u situaciji potencijalnog sukoba interesa u kojoj bi njezini privatni interesi mogli utjecati na njezinu nepristranost u obavljanju javne dužnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Karmen Kutnjak, elektroničkom dostavom
2. Objava na internetskoj stranici Povjerenstva
3. Pismohrana